钦定古今图书集成/明伦汇编/官常典/第726卷 > 陈寅
## 钦定古今图书集成/明伦汇编/官常典/第726卷 > 陈寅

按《宋史忠义传》：“寅，宝谟阁待制咸之子，漕司两贡进
士，以父恩补官，历官州县。绍定初，知西和州。西和极
边重地，寅以书生义不辞难。北兵入境，属都统何进
出守大安，独统制官王锐与忠义千人城守而已，寅
誓与其民共守此土。居民始以进留家城中，恃以为
固，已而进徙它郡，遂无固志。寅独留其三子，并阖门”
二十八口，曰：“人各顾其家，将谁共守？”迺散资财以结
忠义，为必守之计。北兵十万攻城东南门，以降者为
先驱。寅草檄文喻之，自执旗鼓，激厉将士，迎敌力战，
矢石如雨。师退，诘旦，增兵复来，寅帅忠义民兵与敢
死士力战，昼夜数十合，兵退。制置司以寅功遍告列
郡。北兵伐木为攻具，增兵至数十万，围州城。进素与
寅不协，寅有功，尤为诸将所忌。至是求援甚急，久之，
制置司才遣刘锐及忠义人陈瑀等往救，率皆观望
不进。锐甫进《七方关》，瑀未及仇池，皆以路梗告，寅率
民兵昼夜苦战，援兵不至，城遂陷。寅顾其妻杜氏曰：
“若速自为计。”杜厉声曰：“安有生同君禄，死不共王事
者！”即登高堡自饮药，二子及妇俱死母傍。寅敛而焚
之，乃朝服登战楼，望阙焚香，号泣曰：“臣始谋守此城，
为蜀藩篱。城之不存，臣死分也。臣不负国，臣不负国！”
再拜，伏剑而死。宾客同死者二十有八人，一子后至，
亦欲自裁，军士抱持之曰：“不可使忠臣无后。”与俱缒
城，亦折足死。制置司以闻，诏特赠朝议大夫、右文殿
修撰，赐钱三千缗，即其所居乡、所守州立庙。久之，加
赠华文阁待制，谥襄节。